b"\n_START_ARTICLE_\nStevie Wonder\n_START_SECTION_\nLiv og karriere\n_START_PARAGRAPH_\nDa Wonder l\xc3\xa5 i kuv\xc3\xb8se p\xc3\xa5 grunn av tidlig f\xc3\xb8dsel fikk han trolig for mye oksygen og mistet synet. Allerede da Wonder var i sju\xc3\xa5rsalderen begynte han \xc3\xa5 spille piano, trommer og munnspill. I  1961 signerte han en ti\xc3\xa5rsplatekontrakt med Tamla Motown. Det var da at moren hans skiftet hans etternavn til Morris. Da han var tolv kom den f\xc3\xb8rste plateutgivelsen._NEWLINE_Med sitt jazzede Toots Thielemans-aktige harmonikaspill (kromatisk) har Wonder ogs\xc3\xa5 spilt p\xc3\xa5 en del av Herbie Hancocks jazz-utgivelser. Han bidro til \xc3\xa5 plassere synthesizeren i popmusikkens sentrum. Wonder har v\xc3\xa6rt gjest p\xc3\xa5 innspillinger med Busta Rhymes, Sting, Barbra Streisand, Paul McCartney, Frank Sinatra, The Beach Boys, Eurythmics, Snoop Dogg, Babyface samt flere andre._NEWLINE_Per 2018 hadde Stevie Wonder mottatt 25 amerikanske Grammy-priser. I 1989 ble han innvotert i Rock and Roll Hall of Fame. Han har fikk en stjerne p\xc3\xa5 Hollywood Walk of Fame i 1994 og i 1999 ble han tildelt MusiCares Person of the Year. Wonder har i alt ti f\xc3\xb8rsteplasser p\xc3\xa5 de amerikanske hitlistene og har hatt mer enn 30 hits p\xc3\xa5 topp ti-listen. Wonder hadde per 2018 9 barn. _NEWLINE_I august 1980 spilte Stevie Wonder i Drammenshallen. 20. september 2008 spilte han i Vikingskipet p\xc3\xa5 Hamar. S\xc3\xb8ndag 18. juli 2010 var Stevie Wonder i Bergen hvor han holdt sin tredje konsert i Norge i 2010. Sommeren 2014 bes\xc3\xb8kte han Kongsberg Jazzfestival, p\xc3\xa5 deres 50-\xc3\xa5rsjubileum.\n_START_SECTION_\nInspirasjonskilde\n_START_PARAGRAPH_\nWonder har v\xc3\xa6rt en stor inspirator for atskillige musikere og mange av hans sanger er blitt innspilt av andre sangere som blant annet \xc2\xabPastime Paradise\xc2\xbb som i Coolios versjon het \xc2\xabGangsta's Paradise\xc2\xbb, \xc2\xabAs\xc2\xbb av George Michael og \xc2\xabI Wish\xc2\xbb som Will Smith brukte til filmen Wild Wild West. Blant de artistene som oppgir Wonder som \xc3\xa9n av de viktigste inspirasjonskildene kan Michael Jackson, Alicia Keys, Maria Carey, George Michael, Sting, Justin Timberlake, Kanye West samt Red Hot Chili Peppers nevnes."